ส่วนที่ 1

ข้อมูลสรุป (Executive Summary)

บริษัท โรงแรมเซ็นทรัล พลาซา จำกัด (มหาชน) (“บริษัท”) จดทะเบียนก่อตั้งเมื่อวันที่ 26
ธันวาคม 2523 ด้วยทุนจดทะเบียนแรกเริ่มจำนวน 300,000,000 บาท โดยกลุ่มจิราธิวัฒน์
เพื่อประกอบกิจการโรงแรม โดยให้บริการด้านห้องพัก อาหารและเครื่องดื่ม ห้องจัดเลี้ยง
ห้องประชุม ศูนย์ธุรกิจ ศูนย์สุขภาพ สปา และบริการอื่นๆ ต่อมาในปี 2537
บริษัทได้เริ่มบริหารและจัดการแบรนด์ธุรกิจอาหารบริการด่วน (Quick Service Restaurant
“QSR”) เพื่อจำหน่ายอาหารประเภทไก่ทอด ขนมโดนัท ไอศกรีม พิซซ่า และขนมซอฟท์เพรทเซล

ณ วันที่ 31 ธันวาคม 2552 บริษัทมีบริษัทย่อยและบริษัทร่วม รวมทั้งสิ้น 20 บริษัท
แบ่งออกเป็นบริษัทที่ประกอบธุรกิจโรงแรม 18 บริษัท และประกอบธุรกิจอาหารบริการด่วน 2 บริษัท
นอกจากนั้น บริษัทยังได้ลงทุนในกิจการร่วมค้า 2 บริษัทที่ประกอบธุรกิจโรงแรม
และลงทุนในกองทุนรวมอสังหาริมทรัพย์อีก 2 แห่ง ทั้งนี้
ปัจจุบันกลุ่มบริษัทมีโรงแรมภายใต้การดำเนินงานจำนวน 12 แห่ง มีจำนวนห้องพักที่ให้บริการรวม
3,351 ห้อง
ครอบคลุมพื้นที่สำคัญทางเศรษฐกิจและแหล่งท่องเที่ยวชายฝั่งทะเลด้านอ่าวไทยและอันดามัน
และมีโรงแรมที่อยู่ระหว่างการก่อสร้างขึ้นใหม่อีกหนึ่งแห่ง ที่จังหวัดภูเก็ต
ซึ่งคาดว่าจะเปิดดำเนินการได้ในปลายปี 2553 รวมทั้งมีสาขาของธุรกิจอาหารบริการด่วนรวม
478สาขา ดำเนินงานภายใต้แบรนด์ Mister Donut, KFC, Auntie Anne’s, Pepper
Lunch และ Beard Papa ที่เปิดให้บริการทั้งในกรุงเทพฯ และทั่วทุกภาคของประเทศ

ธุรกิจโรงแรมที่เปิดให้บริการในปัจจุบัน

1.  โรงแรมโซฟิเทลเซ็นทาราแกรนด์ กรุงเทพฯ 607 ห้อง

2.  โรงแรมโซฟิเทลเซ็นทาราแกรนด์รีสอร์ทและวิลลา หัวหิน จ. ประจวบคีรีขันธ์⁽¹⁾ 249 ห้อง

3.  โรงแรมเซ็นทาราแกรนด์บีชรีสอร์ท สมุย จ. สุราษฏร์ธานี 203 ห้อง

4.  โรงแรมเซ็นทาราวิลลา สมุย จ. สุราษฏร์ธานี 100 ห้อง

5.  โรงแรมเซ็นทาราวิลลา ภูเก็ต จ. ภูเก็ต 72 ห้อง

6.  โรงแรมโนโวเทลเซ็นทารา หาดใหญ่ จ. สงขลา 248 ห้อง

7.  โรงแรมเซ็นทาราแม่สอดฮิลล์รีสอร์ท จ. ตาก 120 ห้อง

8.  โรงแรมเซ็นทาราแกรนด์บีชรีสอร์ทและวิลลา จ. กระบี่⁽²⁾ 192 ห้อง

9.  โรงแรมเซ็นทารากะรนรีสอร์ท ภูเก็ต จ. ภูเก็ต⁽³⁾ 335 ห้อง

10. โรงแรมเซ็นทารากะตะรีสอร์ท ภูเก็ต จ. ภูเก็ต⁽³⁾ 158 ห้อง

11. โรงแรมเซ็นทาราแกรนด์ และบางกอกคอนเวนชันเซ็นเตอร์ เซ็นทรัลเวิลด์⁽⁴⁾ 512 ห้อง

12. โรงแรมเซ็นทาราแกรนด์ มิราจบีชรีสอร์ท พัทยา⁽⁵⁾ 555 ห้อง

หมายเหตุ (1) ร่วมลงทุนกับผู้ประกอบการโรงแรมในต่างประเทศ

  (2) โรงแรมเซ็นทาราแกรนด์บีชรีสอร์ทและวิลลา กระบี่ เริ่มเปิดให้บริการ 72 ห้อง
  เมื่อปลายเดือนธันวาคม 2548 และเปิดให้บริการเต็มโครงการ 192 ห้อง ในเดือนพฤศจิกายน
  2549

  (3) โรงแรมเซ็นทารากะรนรีสอร์ท และโรงแรมเซ็นทารากะตะรีสอร์ท ภูเก็ต
  เป็นกิจการร่วมค้าซึ่งบริษัทลงทุนในสัดส่วนร้อยละ 50 ร่วมกับสถาบันการเงินต่างประเทศ

  (4) โรงแรมเซ็นทาราแกรนด์ และบางกอกคอนเวนชันเซ็นเตอร์ เซ็นทรัลเวิลด์
  เปิดให้บริการคอนเวนชั่นเซ็นเตอร์ ห้องประชุม และห้องจัดเลี้ยงในเดือนกรกฎาคม 2550
  เปิดให้บริการบางส่วนในส่วนของโรงแรม (soft opening) ในเดือนพฤษภาคม 2551
  และเปิดให้บริการเต็มโครงการ (grand opening) ในเดือนธันวาคม 2551

  (5) โรงแรมเซ็นทาราแกรนด์ มิราจบีชรีสอร์ท พัทยา เปิดให้บริการบางส่วน (soft
  opening) ในเดือนสิงหาคม 2552 และเปิดให้บริการเต็มโครงการ (grand opening)
  ในเดือนพฤศจิกายน 2552

นอกจากนี้ บริษัทได้รับจ้างให้เป็นผู้ดำเนินกิจการและบริหารโรงแรมภายใต้สัญญาบริหารโรงแรม
(Hotel Management Agreement) อีกหลายแห่ง ทั้งในประเทศและต่างประเทศ ได้แก่
เชียงใหม่ ตราด เกาะสมุย เกาะพงัน อุดรธานี มัลดีฟส์ อินเดีย ซึ่งมีจำนวนห้องพักรวม 1,206
ห้อง ณ สิ้นปี 2552

ธุรกิจอาหารบริการด่วนในปัจจุบัน (ณ วันที่ 31 ธันวาคม 2552)

1.  ประเภท ขนมโดนัท ภายใต้แบรนด์ มิสเตอร์ โดนัท 232 สาขา

2.  ประเภท ไก่ทอด ภายใต้แบรนด์ เคเอฟซี 154 สาขา

3.  ประเภท ขนมซอฟท์เพรทเซล ภายใต้แบรนด์ อานตี้ แอนส์ 86 สาขา

4.  ประเภท อาหารญี่ปุ่น ภายใต้แบรนด์ เปปเปอร์ลันช์ 4 สาขา

5.  ประเภท ขนมอบ ภายใต้แบรนด์ เบียร์ด ปาปา 2 สาขา

ธุรกิจโรงแรมภายใต้ชื่อ “เซ็นทารา”
เป็นชื่อที่ใช้อย่างเป็นทางการสำหรับโรงแรมในเครือของบริษัท
โดยมีนโยบายและกลยุทธ์ทางการตลาดที่เน้นโรงแรมระดับ 4 ดาวขึ้นไป
ประเภทรีสอร์ทริมทะเลและโรงแรมสำหรับรองรับตลาดการประชุมสัมมนา
ซึ่งสอดคล้องกับแผนพัฒนาเศรษฐกิจของรัฐบาล
ที่มีนโยบายส่งเสริมอุตสาหกรรมการท่องเที่ยวและการประชุมสัมมนาเนื่องจากเป็นอุตสาหกรรมที่สามารถสร้างรายได้ให้กับประเทศเป็นจำนวนมาก
และมีแนวโน้มจะเติบโตสูงขึ้น
บริษัทจึงได้ลงทุนขยายจำนวนของโรงแรมและห้องพักเข้าไปยังแหล่งท่องเที่ยวที่สำคัญ
รวมทั้งร่วมลงทุนกับบริษัทชั้นนำจากต่างประเทศ เพื่อลงทุนในกิจการโรงแรมต่างๆ
ที่มีศักยภาพในการเติบโต

นอกจากนี้ เพื่อรองรับตลาดการประชุมสัมมนาและงานแสดงนิทรรศการที่เติบโตอย่างรวดเร็ว
ในระหว่างปี 2551 บริษัทได้เปิดให้บริการโรงแรมเซ็นทาราแกรนด์
และบางกอกคอนเวนชันเซ็นเตอร์ เซ็นทรัลเวิลด์ ซึ่งเป็นโรงแรมระดับ 5 ดาว
ตั้งอยู่บนทำเลใจกลางย่านธุรกิจและชอปปิ้งของกรุงเทพฯ โดยมีจำนวนห้องพักทั้งสิ้น 512 ห้อง
พร้อมคอนเวนชันเซ็นเตอร์ขนาดใหญ่ประมาณ 18,000 ตารางเมตร
ซึ่งได้เปิดให้บริการห้องคอนเวนชัน ห้องประชุม และห้องจัดเลี้ยง ในเดือนกรกฎาคม 2550
เปิดให้บริการบางส่วนในส่วนของโรงแรม (soft opening) ในเดือนพฤษภาคม 2551
และเปิดให้บริการเต็มโครงการ (grand opening) ในเดือนธันวาคม 2551

ในเดือนสิงหาคม 2552 บริษัทได้เริ่มเปิดให้บริการโรงแรมเซ็นทาราแกรนด์มิราจบีชรีสอร์ท พัทยา
ซึ่งเป็น

รีสอร์ทระดับ 5 ดาว ในแนว Jungle Theme มีจำนวนห้องพัก 555 ห้อง ตั้งอยู่ริมหาดวงศ์อมาตย์
พัทยา ซึ่งเป็นการก่อสร้างขึ้นใหม่บนที่ตั้งเดิมของโรงแรมเซ็นทรัลวงศ์อมาตย์บีชรีสอร์ท พัทยา
(เดิม) โดยโรงแรมได้เปิดให้บริการเต็มโครงการในวันที่ 3 พฤศจิกายน 2552
โดยได้รับการตอบรับเป็นอย่างดีจากลูกค้าผู้เข้าพัก

นอกจากนี้ บริษัทมีแผนการเปิดให้บริการโรงแรมเซ็นทาราแกรนด์บีชรีสอร์ท ภูเก็ต
ซึ่งเป็นรีสอร์ทระดับ 5 ดาว ตั้งอยู่ริมหาดกะรน จังหวัดภูเก็ต ในเดือนตุลาคม 2553
โดยโรงแรมดังกล่าวมีจำนวนห้องพัก 262 ห้อง ปัจจุบันอยู่ระหว่างการก่อสร้าง

ในด้านของธุรกิจรับบริหารโรงแรม บริษัทมีแผนการในการหารายได้เพิ่ม
โดยมุ่งเน้นการขยายธุรกิจบริหารโรงแรมให้มากขึ้น โดยในปี 2552
บริษัทได้รับบริหารโรงแรมเพิ่มอีกเกือบ 10 แห่ง ทั้งในประเทศและต่างประเทศ และในไตรมาส
1/2553 บริษัทได้รับบริหารโรงแรมเพิ่มขึ้นอีกกว่า 10 โรงแรม

ในส่วนของธุรกิจอาหารบริการด่วน บริษัท เซ็นทรัลเรสตอรองส์ กรุ๊ป จำกัด (“CRG”)
ซึ่งเป็นบริษัทย่อย ได้ปิดดำเนินงานเครื่องหมายการค้าพิซซ่า ฮัท ตั้งแต่วันที่ 1 พฤษภาคม 2552
และทยอยปิดสาขาของบาสกิ้น รอบบิ้นส์ ตั้งแต่ไตรมาส 3 ปี 2552 จนปิดทั้งหมดในวันที่ 31
ธันวาคม 2552 อย่างไรก็ตาม
บริษัทและบริษัทย่อยยังคงเน้นกลยุทธ์ในการขยายสาขาและพัฒนาผลิตภัณฑ์อย่างต่อเนื่อง
โดยในระหว่างปี 2552 CRG ได้เปิดสาขาใหม่จำนวน 56 สาขา
ซึ่งเป็นของเครื่องหมายการค้าเดิม (มิสเตอร์ โดนัท เคเอฟซี และอานตี้ แอนส์) 54 สาขา
และเป็นของเบียร์ด ปาปา ซึ่งเป็นเครื่องหมายการค้าใหม่ ซึ่งเริ่มเปิดให้บริการตั้งแต่เดือนเมษายน
2552 เป็นต้นมา 2 สาขา สำหรับการปิดสาขา CRG ได้ปิดสาขาพิซซ่า ฮัท 25 สาขา
ปิดสาขาบาสกิ้น รอบบิ้นส์ 37 สาขา และปิดสาขาของเครื่องหมายการค้าอื่น 27 สาขา
ทำให้จำนวนสาขา ณ สิ้นปี 2552 มีจำนวน 478 สาขา (ปี 2551: 511 สาขา) นอกจากนี้ CRG
เตรียมเปิดสาขาภายใต้เครื่องหมายการค้าใหม่อีก 3 เครื่องหมายการค้า ในไตรมาส 1 ปี 2553
โดย CRG ได้ลงนามในสัญญาสิทธิกับเจ้าของเครื่องหมายการค้าดังกล่าวแล้ว 2 ราย
ในเดือนธันวาคม 2552

ผลการดำเนินงานและฐานะการเงิน

ในปี 2551 บริษัทและบริษัทย่อยมีรายได้รวมจำนวน 8,206.6 ล้านบาท เพิ่มขึ้นร้อยละ 14.3
จากปีก่อน และมีกำไรสุทธิจำนวน 346 ล้านบาท หรือคิดเป็นอัตรากำไรสุทธิเท่ากับร้อยละ 4.2 (ปี
2550: ร้อยละ 5.5) กำไรสุทธิลดลงจากปีก่อนร้อยละ 13 เนื่องจาก รายการพิเศษต่างๆ ได้แก่
ขาดทุนจากการด้อยค่าของสินทรัพย์
ขาดทุนจากการตัดจำหน่ายสินทรัพย์และปิดดำเนินงานเครื่องหมายการค้า
และรายการรายได้/ค่าใช้จ่ายเกี่ยวกับกองทุนรวม เป็นจำนวนเงินรวม 111 ล้านบาท
(รายละเอียดของรายการพิเศษแสดงในหัวข้อคำอธิบายและการวิเคราะห์ฐานะการเงินและผลการดำเนินงาน)

ในปี 2552 บริษัทและบริษัทย่อยมีรายได้รวมจำนวน 8,536.4 ล้านบาท เพิ่มขึ้นร้อยละ 4
จากปีก่อน และมีกำไรสุทธิจำนวน 53.1 ล้านบาท หรือคิดเป็นอัตรากำไรสุทธิเท่ากับร้อยละ 0.6
(ปี 2551: ร้อยละ 4.2) กำไรสุทธิลดลงจากปีก่อนร้อยละ 84.7 สาเหตุหลักเนื่องจาก
ผลกระทบจากสถานการณ์เศรษฐกิจและการเมืองที่มีความไม่แน่นอน
ส่งผลให้โรงแรมเดิมมียอดขายและกำไรลดลง นอกจากนี้ ในเดือนกันยายน 2551
บริษัทได้นำโรงแรมเซ็นทาราแกรนด์ บีชรีสอร์ท สมุย (CSBR) เข้ากองทุนรวมอสังหาริมทรัพย์
และได้ถือหน่วยลงทุนในกองทุนรวมอสังหาริมทรัพย์ในสัดส่วน 25% ทำให้บริษัทมีส่วนแบ่งกำไรใน
CSBR ลดลง จากเดิม 100% เป็น 25% ตั้งแต่ปลายเดือนกันยายน 2551 เป็นต้นมา นอกจากนี้
กลุ่มบริษัทยังได้พิจารณาตั้งสำรองการค้ำประกันรายได้ค่าเช่าของโรงแรมเซ็นทาราแกรนด์
บีชรีสอร์ท สมุย ที่ทำไว้แก่กองทุนรวมอสังหาริมทรัพย์เพิ่มเติม เป็นจำนวน 156 ล้านบาท
(รายละเอียดในหัวข้อคำอธิบายและการวิเคราะห์ฐานะการเงินและผลการดำเนินงาน)
และตามที่กล่าวไปแล้ว ธุรกิจอาหารบริการด่วน ได้มีการปิดดำเนินงานเครื่องหมายการค้าพิซซ่า ฮัท
และบาสกิ้น รอบบิ้นส์ ในระหว่างปี ส่งผลให้มีขาดทุนจากการปิดดำเนินงาน
เป็นจำนวนเงินรวมประมาณ 55 ล้านบาท ในปี 2552 ส่งผลให้กลุ่มบริษัทมีกำไรสุทธิลดลง

ในด้านของฐานะการเงิน ณ วันที่ 31 ธันวาคม 2552 บริษัทและบริษัทย่อยมีสินทรัพย์รวมจำนวน
19,817 ล้านบาท เพิ่มขึ้นจากสิ้นปี 2551 จำนวน 2,175.7 ล้านบาท หรือเพิ่มขึ้น 12.3%
ส่วนใหญ่เนื่องจากการลงทุนเพิ่มเติมในที่ดิน อาคาร และอุปกรณ์ในโครงการโรงแรมใหม่ ได้แก่
โรงแรมเซ็นทาราแกรนด์และบางกอกคอนเวนชั่นเซ็นเตอร์ เซ็นทรัลเวิลด์
โรงแรมเซ็นทาราแกรนด์มิราจบีชรีสอร์ท พัทยา และโรงแรมเซ็นทาราแกรนด์บีชรีสอร์ท ภูเก็ต
นอกจากนี้ บริษัทและบริษัทย่อยยังมีการลงทุนเพิ่มเติมในที่ดิน อาคาร
และอุปกรณ์เพื่อปรับปรุงโรงแรมเดิม และขยายสาขาสำหรับธุรกิจอาหาร ทั้งนี้ ณ วันที่ 31 ธันวาคม
2552 และ 2551 บริษัทและบริษัทย่อยมีอัตราส่วนหนี้สินที่มีภาระดอกเบี้ยต่อส่วนของผู้ถือหุ้นเท่ากับ
1.31 เท่า และ 0.97 เท่า ตามลำดับ
ซึ่งเป็นการจัดโครงสร้างทางการเงินที่ยังคงอยู่ในข้อกำหนดตามเงื่อนไขของสัญญาเงินกู้ยืม
(Covenant) โดยแหล่งที่มาของเงินทุนส่วนหนึ่งมาจากกระแสเงินสดจากการดำเนินงานของบริษัท
และจากการกู้ยืม